Pia Olsen Dyhr (SF), 2010-02-09:
Fødevareministeren siger igen og igen: Det er jo ikke farligt; der er jo ikke noget, der er bevist.
Ministeren må altså leve i en alternativ virkelighed, hvor hun åbenbart får fremlagt alternative undersøgelser; det er i hvert fald ikke de undersøgelser, som vi ser i oppositionen.
Forsøg med pattedyr har påvist, at bisfenol-A er et hormonforstyrrende stof, der kan være årsag til stadig faldende sædkvalitet og stigende forekomst af testikelkræft og penismisdannelser hos drengebørn.
Senest har tidsskriftet Environmental Health Perspectives offentliggjort en undersøgelse, der antyder, at der er en sammenhæng mellem børns aggressive adfærd og bisfenol-A.
De seneste dyreforsøg fra USA her i februar viser derudover også, at der er en sammenhæng mellem eksponering for bisfenol-A, som man så har fundet i folks urin, og forekomsten af astma.
Sidst, men ikke mindst,
viser en kæmpeundersøgelse på mennesker, den største, der er lavet i USA – og senere er resultaterne blevet analyseret af britiske forskere – at der er en sammenhæng mellem forekomsten af bisfenol-A i urinen og hjertesygdomme.
Der er altså nærmest ikke den sygdom, man kan finde, og som bisfenol-A ikke er med til at påvirke.
Hvorfor siger vi så ikke stop?
Hvorfor er det, vi ikke som politikere siger, at vi ikke vil acceptere det?
Det gør vi ikke, fordi regeringen laver en eller anden taktik, der handler om dette: Hvis vi kan forhale det længst muligt, er der sikkert ikke nogen, der lægger mærke til, at det stadig væk er lovligt på markedet.
Stoffet er opgivet på Miljøstyrelsens liste over uønskede stoffer, så der må jo være nogen i regeringen, der mener, at det her er et alvorligt problem.
Miljøministeren svarer i et spørgsmål, som jeg har stillet om hans syn på bisfenol-A, at han også mener, det er et problematisk stof, så regeringen er åbenbart også selv i tvivl internt.
Stoffet findes også på EU's prioriteringsliste i kategori I, der skal vurderes for hormonforstyrrende stoffer, så EU mener også, det er problematisk.
Hvorfor er det så, vi ikke handler?
Hvorfor er det, at vi udsætter vores børn for alt muligt, som om de er forsøgsdyr – eller os selv for den sags skyld?
Jo, der er der jo et klart flertal med oppositionen og Dansk Folkeparti, der mener, at det her er et seriøst problem.
Men vi står jo ikke alene.
Jeg har noteret mig, at De Konservatives miljøordfører indtil nu, hr. Per Ørum Jørgensen, meget klart har udtalt, at han mener, at bisfenol-A er problematisk, og jeg har et citat af De Konservatives sundhedsordfører, fru Vivi Kier, som her på talerstolen sagde: Bisfenol-A har vi diskuteret rigtig, rigtig meget, og det, vores konservative miljøordfører siger, støtter hele den konservative folketingsgruppe.
Så må den konservative folketingsgruppe også støtte det her forslag, for ellers taler man med to tunger.
Dansk Folkeparti vil forbyde det her, og jeg er glad for, at Dansk Folkeparti støtter op om forslaget.
Det er jo ikke den eneste sag, vi har på fødevareområdet med regeringen; det er nærmest, som om fødevareministeren gerne vil vælte sig i sager, hvor hun kan støtte industrien i kampen mod forbrugerne.
Vi vil i hvert fald holde meget øje med, at det her forslag bliver fulgt af regeringen, og hvis det ikke gør det, pudser vi Dansk Folkeparti på regeringen.